Uporna Gabrovica

Spoštovani!
28. maja 1944 je bila, tako kot danes, nedelja. Današnja nedelja je povsem drugačna od one. Tisto nedeljo, pred 79. leti je vas v zaledju Kopra in Trsta doživela hudo kazen. Kaznovana je bila zaradi delovanja njenih prebivalcev. Vas in vaščani so bili kaznovani zaradi svoje odločne želje po svobodnem življenju.
Pred začetkom prve svetovne vojne, je vas štela 290 prebivalcev. Prva svetovna vojna je vaščanom popolnoma spremenila dotedanje življenje. Ob koncu prve svetovne vojne je Kraljevina Italija, ki je bila zmagovalka v vojni, za nagrado dobila ozemlja vzhodno od nekdanje meje z Avstro-Ogrsko. Dobila je ozemlje, ki so ji ga antantne sile obljubile leta 1915, da se  jim je pridružila v vojni proti centralnim silam. Za Kraljevino Italijo je to pomenilo, da je njena soseda Avstro-Ogrska postala nasprotnica v vojni.  Antantne sile so seveda brez najmanjšega sramu trgovale s tujimi ozemlji. Kraljevina Italija oz. nacionalistične sile v italijanski politiki, pa so želele v svoj državni okvir priključiti tudi ozemlja na vzhodni strani Jadranskega morja. Res je, tudi tam so živeli Italijani, a poleg njih tudi Slovenci in Hrvati. Italijani predvsem v mestih, Slovenci in Hrvati predvsem v zaledju. Ob koncu prve svetovne vojne, ki ga je Italija dočakala gospodarsko zelo izčrpana, s hudimi socialnimi napetostmi, in političnimi elitami, ki so se bale vsega, kar je dišalo po reformi družbenega sistema, se je v okolju na vzhodnem robu Italije okrepilo gibanje proti neitalijanskemu prebivalstvu na novih ozemljih, ki jih je zmagovalka dobila po vojni. Kje točno bo potekala nova državna meja med Kraljevino Italijo in novonastalo Kraljevino Srbov, Hrvatov in Slovencev, sta se državi pogajali v Rapallu, kajti na mirovni konferenci v Parizu so določili, da naj se državi sami dogovorita o mejni črti. Na eni strani je bila Italija, zmagovalka v vojni, na drugi pa novonastala večnacionalna država, Kraljevina SHS. Vsakomur je bilo jasno, da bo Italija brez težav dobila vse, kar bo hotela. Sama pogajanja so potekala v okoliščinah, ko npr. jugoslovanska delegacija ni imela nemotenega dostopa do telefonske povezave z Beogradom. Za nameček je Italija prisluškovala jugoslovanski delegaciji, torej je vnaprej vedela, kako je razmišljala delegacija Kraljevine SHS.
Že takoj po vključitvi v Kraljevino Italijo, se je za slovansko prebivalstvo začelo težko obdobje. Fašistična oblast od leta 1922 pa je bila le stopnjevanje italijanskega pritiska na Slovence in Hrvate v Julijski krajini, Istri in Dalmaciji. Od Gentillejeve šolske reforme leta 1923 so v nekaj letih iz osnovnih šol odstranili vse jezike manjšin, tudi slovenščino. Težko si predstavljamo, kakšne travme je to povzročalo otrokom. Prvošolčki so morali takoj od začetka v italijanščini prositi, da bi odšli na stranišče. Kdor tega ni znal, ni smel na stranišče in se je ponečedil v razredu, je pripovedoval Danilo Vodopivec iz Ospa. Nasilju so se Slovenci in Hrvati uprli na različne načine. Nacionalno zavedne skupine so se zbirale po vaseh in krajih. Tudi Gabrovica ni bila izjema. Pravzaprav je bila pomembno središče že pred izbruhom druge svetovne vojne. Odpor vaščanov proti fašistom in okupatorju se je iz predvojnih dni nadaljeval tudi v vojni in se le še okrepil. 
Spominjanje dogodkov, kakršen je danes je lahko intimno, ko se sorodniki spominjamo svojih bližnjih, ki so bili žrtve vojnega nasilja. Spominjanje pa je lahko tudi javno, skupno. Skupnost se svoje zgodovine spominja s komemoracijami in spomeniki. Spomenik, ki nam govori o nekem dogodku ali osebi, je odraz časa in odnosa tistega časa do dogodkov, povezanih s spomenikom. V tem smislu je vsak spomenik nenadomestljiv in mora biti trajen. Prav to je razlog, da so spomeniki lahko tudi žrtve napadov tistih, ki želijo predrugačiti zgodovino, prikriti svojo zgodovinsko krivdo ali zmoto ali napačno razumevanje. Spomenik je lahko tudi točka zavajanja, ki je načrtno preoblikovanje zgodovinskih dejstev. Ne tako daleč od tu sta dva spomenika, ki sta na različne načine povezana med seboj, čeprav posvečena zelo različnim dogodkom. 6. septembra 1930 so bili na gmajni v bližine Bazovice, zaradi svoje protifašistične dejavnosti, ustreljeni Ferdo Bidovec, Fran Marušič, Alojz Valenčič in Zvonimir Miloš. Spomenik je bil postavljen po koncu druge svetovne vojne in bil že vsaj 17krat tarča napada vandalov, ki jih spomenik kot opomin na grozote fašizma, moti. Nedaleč stran pa je spomenik pri bazoviški fojbi, ki je postal središčna točka protislovenstva v povojni Italiji. Italija s svojim fašizmom ni obračunala in tako ne želi obračunati niti z lažmi, ki iz njega izhajajo, niti verjeti dejstvu, da fojba ni množični grob pobitih Italijanov.
Pred tedni se je v Sloveniji razvnela živahna debata o spomeniku samostojnosti. Spomenik naj bi postavili na Trgu republike. Že postavitev novega spomenika na omenjeni trg je vprašljiva, saj je trg spomeniško zaščitena celota. Še bolj neprimerno pa je razmišljanje o odstranitvi spomenika revolucije, ki bi ga nadomestil nov spomenik osamosvojitve. Slovenija se je po osamosvojitvi obnašala modreje in z več zgodovinske zavesti kakor večina držav vzhodnega bloka. Do neke mere je tamkajšnje rušenje spomenikov sovjetskim osvoboditeljem razumljiva, saj so svobodo in nov družbeni red po koncu druge svetovne vojne prinesli od drugod. V Sloveniji je torej z nekaj izjemami ostala večina spomenikov, ki na različne načine obeležujejo drugo svetovno vojno, partizanstvo, delavsko gibanje in podobne pomembne točke povojnega socialističnega obdobja. Rušenje spomenikov je preurejanje zgodovine vsakokrat znova in vsakokrat za čas od neke izhodiščne točke naprej. To je in bi bilo zelo podobno bistvu romana 1984, kjer so trenutni zavezniki lahko v naslednjem trenutku že sovražniki in, je temu primerno, potrebno prilagajati vso zgodovino. Spomeniki so neke vrste naši temelji. Če se nam zdi, da so temelji šibki, ker spomeniki niso primerni, je bolje, dodati nove spomenike in našo stavbo s tem utrditi. Če bomo ene spomenike zamenjali z drugimi, ne bo naša stavba nič močnejša, kvečjemu ji grozi, da se bo ob naslednji podobni menjavi spomenikov podrla. Spomenike potrebujemo zaradi zavedanja vse naše zgodovine. Vsa naša preteklost je podlaga za našo sedanjost. Slovenija se je osamosvojila leta 1991, a je kot oblika države obstajala že nekaj desetletij pred tem. Če ne bi imeli te podlage, se mi danes ne bi srečali tukaj, v Gabrovici, v spomin na dogodek izpred 79. let, saj nas ne bi bilo. Slovenci kot politična skupnost v mednarodnih očeh po prvi svetovni vojni nismo obstajali. Da se danes lahko spominjamo dogodkov iz preteklosti, se moramo zahvaliti prav pogumu naših prednikov, ki so bili v drugi svetovni vojni na pravi strani zgodovine. Ta prava stran je bil protifašistični boj, in na njem temelji tudi današnja Evropa. In ta boj je slovenskemu narodu omogočil preživetje in tudi samostojno državo. V tem smislu ne smemo spregledati, da letos mineva 80 let od zbora odposlancev v Kočevju, kjer so med drugim sprejeli sklep o priključitvi Primorske k matični domovini in ta sklep so slovenski odposlanci prenesli tudi na zasedanje AVNOJA, novembra 1943. Ta sklep je bil zgodovinsko pravilen in podkrepljen z bojem Primorcev, ki se niso uklonili fašistični oblasti.
Pozno popoldan, 28. maja 1944 se je nad Gabrovico vil dim. Okupator in njegovi pomagači so se znesli nad vasjo, ki je bila pomembno središče upora v slovenski Istri. Med umrlimi so bili tudi nekajletna deklica ter starke in starci. Okupator se je znesel nad vasjo zato, ker je Primorska vstala in je z dvignjeno glavo korakala v novo življenje.
Manj kot leto dni po požigu Gabrovice se je druga svetovna vojna končala. Po do tedaj največji vojni moriji so govorili: »Nikoli več vojne!«. Vsi se s tem zagotovo strinjamo, ampak tisti, ki vodijo politiko, so svet v naslednjih desetletjih pahnili v več deset vojn. In vsak dan izbruhnejo nove. V letu 2023 poteka 32 spopadov, ki jih lahko označimo kot državljanske vojne, spopadi s terorističnimi skupinami, vojne proti mamilarskim klanom do meddržavne vojne v Ukrajini, ki jo je napadla Rusija. Vse te vojne povzročajo nepotrebno gorje, a politiki v Evropi v zvezi z vojno v Ukrajini sploh ne omenjajo besede mir. Vojna je največje gorje in vsi bi si morali prizadevati, da bi jih preprečili. Takoj!
Mir pomeni spoštovani drug drugega, ali kot je to povedal Dalajlama: »Razločevati moramo med mirom kot golo odsotnostjo vojne in mirom kot stanjem spokojnosti, temelječem na globokem občutku varnosti, ki izvira iz vzajemnega razumevanja, sprejemanja drugačnih stališč in spoštovanja pravic drugih.«

